*A határozati javaslat melléklete*

**PÁLYÁZATI FELHÍVÁS**

**A CSOKONAI NEMZETI SZÍNHÁZ DEBRECEN VEZETŐI (IGAZGATÓI) MUNKAKÖRÉNEK ELLÁTÁSÁRA**

Debrecen Megyei Jogú Város Önkormányzatának Közgyűlése (4024 Debrecen, Piac u. 20.) pályázatot hirdet a Csokonai Nemzeti Színház Debrecen (4024 Debrecen, Kossuth utca 10.) vezetői (igazgatói) munkakörének betöltésére az előadói-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39-41. §-ában foglaltak alapján, figyelemmel az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet (a továbbiakban: Korm. rendelet) rendelkezéseire.

A Csokonai Nemzeti Színház Debrecen nemzeti minősítésű előadó-művészeti szervezet, gazdasági szervezettel nem rendelkező költségvetési szerv.

**Az intézmény feladata:** Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja és az Emtv. 3. §-a alapján végzett művészeti tevékenység.

A Csokonai Nemzeti Színház Debrecen próza, opera és tánc tagozattal rendelkező többtagozatos repertoár színház, mely szabadtéri színházként is működik. Klasszikus és kortárs szerzők prózai, zenés és táncos műveit mutatja be bel- és külföldön egyaránt. Feladata Debrecen és Hajdú-Bihar vármegye kulturális életében való aktív részvétel.

**Az intézmény bemutatása**: A Színház ünnepélyes megnyitására 1865. október 7-én került sor. Az épület teljeskörű felújításon esett át, melyet 2023 tavaszán fejeztek be, azóta folyamatosan várja a művészeteket kedvelő közönségét. A Csokonai Fórum a régió legmodernebb új színházi központja, egy olyan komplex, többfunkciós tér, amely a színjátszáson túl oktatási tevékenységre, kiállításokra, zenei rendezvényekre és egyéb közösségi tevékenységre alkalmas helyszíneket foglal magában. A Csokonai Nemzeti Színház Debrecen feladata továbbá a Nagyerdei Szabadtéri Színpad működtetése, mely Debrecen kulturális életének szerves részévé vált..

A Csokonai Nemzeti Színház Debrecen az egyes önkormányzati fenntartású színházak közös működtetéséről szóló 1095/2025. (IV. 7.) Korm. határozat alapján, 2029. december 31. napjáig Magyarország Kormánya és Debrecen Megyei Jogú Város Önkormányzata közös működtetése alatt áll.

Az egyes előadó-művészeti szervezetek finanszírozásával összefüggő feladatokról szóló 1426/2024. (XII. 23.) Korm. határozat kultúrstratégiai intézmények szerepének növelése érdekében felhívta a kultúráért és innovációért felelős minisztert, hogy vizsgálja meg a Csokonai Nemzeti Színház, valamint a Kolozsvári Magyar Opera kultúrstratégiai intézményként történő nevesítésének lehetőségét.

A Csokonai Nemzeti Színház Debrecen konzorciumi partnerként vett részt az Interreg V-A Románia-Magyarország Együttműködési Program keretében megvalósuló „Román-magyar határon átnyúló kulturális inkubátor az előadóművészek számára” című ROHU-445. számú, illetve a „Román-magyar határon képzési központ és értéktár a kulturális és történelmi örökség számára” című ROHU-446. számú projektekben, melyek az 5 éves fenntartási időszakban tartanak.

**Az intézmény éves költségvetésének tervezett fő előirányzatai:**

Az intézmény 2025. évi elemi költségvetésének sarokszámai:

|  |  |
| --- | --- |
| **A 2025. évi költségvetés főbb előirányzatai (Ft)** | |
| **Költségvetési kiadások összesen:** | **2.865.088.587 Ft** |
| Működési bevételek: | 564.974.243 Ft |
| **Költségvetési bevételek összesen:** | **564.974.243 Ft** |
| **Központi, irányítószervi támogatás:** | **2.300.114.344 Ft** |
| Ebből közös működtetési támogatás (50 %): | 1.664.571.202 Ft |
|  | |
| **A Munka törvénykönyve hatálya alá tartozó álláshelyek:** | |
| **Engedélyezett álláshelyek száma összesen:** | **289 fő** |
| Ebből szakmai tevékenységet ellátó: | 116,5 fő |
| Ebből intézményüzemeltetéshez kapcsolódó: | 172,5 fő |
|  | |
| Eseti jelleggel szerződéses jogviszonyban foglalkoztatottak száma | |
| nem művészi munkakörben | 70 |
| művészi munkakörben | 289 |

**Az előadó-művészeti szervezet művészi arculatával, művészi vezetési módjával, teljesítménymutatóival, a foglalkoztatással kapcsolatos tartalmi követelmények**

1. **a Magyar Állammal kötött közszolgáltatási szerződés és az önkormányzattal kötött fenntartói megállapodás alapján különösen:**
2. évadonként legalább 280 előadás megtartása, 80 000 fős fizető nézőszám elérése,
3. évadonként összességében legalább három balett- és operabemutató és e két műfajban összesen legalább 40 előadás létrehozása,
4. a klasszikus nemzeti repertoár egyes darabjainak rendszeres bemutatása, melyet korszerű formanyelven szólaltat meg,
5. a kortárs magyar drámai művek létrehozásának és színpadi bemutatásának elősegítése, ennek érdekében évadonként legalább egy kortárs magyar dráma ősbemutatója,
6. évadonként legalább kettő, különböző korosztálynak szóló gyermek és ifjúsági produkció bemutatása, melyeket színházi nevelési, drámapedagógiai és/vagy színházpedagógiai tevékenységgel egészít ki,
7. a független előadó-művészeti szférával együttműködés, ennek érdekében évadonként legalább két különböző, nyilvántartott független szervezet által létrehozott, magas művészi értékű produkció befogadása,
8. a határon túli magyar és előadó-művészeti szervezetekkel együttműködés és folyamatos szakmai kapcsolat fenntartása, ennek során évente legalább két különböző határon túli szervezet által létrehozott előadás befogadása, vagy koprodukció létrehozása,
9. a közönségkapcsolatok folyamatos erősítése, professzionális külső és belső kommunikáció biztosítása, új közönségréteg kinevelése,
10. évadonként legalább 5 tájelőadás tartása, legalább egy alkalommal hazai előadó-művészeti fesztiválon való részvétel,
11. nemzetközi előadó-művészeti életben való jelenlét biztosítása, nemzetközi szakmai-művészi kapcsolatrendszer kialakítása és fenntartása,
12. a legmagasabb szakmai követelmény elérése érdekében folyamatosan gondoskodik arról, hogy a művészek szakmai fejlődése biztosított legyen, folyamatosan biztosítja a társulat fejlődéséhez szükséges szakmai műhelymunka feltételeit. Művészeti koncepciójában a társulati működéshez, a művészek fejlődéséhez szükséges követelményeket érvényre juttatja. A minőségi szakmai munkához elengedhetetlen műszaki hátterét saját műszaki kiszolgáló személyzettel biztosítja, mely személyzet alkalmas nagyszínpadi produkciók önálló lebonyolítására,
13. növelje a szakirányú felsőfokú végzettséggel rendelkezők arányát.
14. **Debrecen Megyei Jogú Város Kulturális Stratégiája 2018-2030 című dokumentumban meghatározott intézményi stratégiai célok megvalósítása, így különösen:**
15. a DESZKA Fesztivál és a MAGDAFESZT továbbfejlesztése, nemzetközi láthatóságának növelése,
16. a Csokonai Ifjúsági Program továbbfejlesztése, infrastrukturális és személyi feltételeinek javítása,
17. a fiatal generációk megszólítása, bevonása a Színház életébe, korszerű válaszok a digitalizációval és a virtualizálódással kapcsolatos kihívásokra.

**A munkakörébe tartozó lényeges feladatok:**

* gondoskodik a Csokonai Nemzeti Színház Debrecen működéséhez jogszabályban előírt belső szabályzatok elkészítéséről, gyakorolja a Csokonai Nemzeti Színház Debrecen munkavállalói, dolgozói felett a munkáltatói jogokat,
* gondoskodik a költségvetési szerv működtetéséért, a használatában lévő vagyon használatával, védelmével összefüggő feladatok teljesítéséért,
* feladataa költségvetés tervezése, az előirányzatok módosítása, átcsoportosítása és felhasználása (a továbbiakban együtt: gazdálkodás) végrehajtása a Debreceni Intézményműködtető Központtal kötött munkamegosztási megállapodásban foglaltak szerint,
* a városban zajló kulturális változásokkal összefüggően az idegennyelvű színjátszás erősítése,
* együttműködés a városban működő amatőr előadóművészeti társulatokkal,
* a színházi nevelés, oktatás erősítése a közoktatás és a felsőoktatás területein,

**A vezetői (igazgatói) munkakör betöltésének feltételei:**

* szakirányú felsőfokú végzettség (szakirányú felsőfokú végzettségnek minősül a felsőfokú oktatási intézményben szerzett, az intézmény alaptevékenységének megfelelő felsőfokú végzettség és szakképzettség, vagy jogász vagy közgazdász szakképzettség.

Ezen feltétel alól a Korm. rendelet 8. § (5) bekezdésében meghatározott személyi kör mentesül, a Korm. rendelet 8. § (6) bekezdése alapján pedig a miniszter felmentést adhat) és

* legalább ötéves szakmai gyakorlat vagy legalább hároméves előadó-művészeti szervezetnél szerzett vezetői gyakorlat (szakmai gyakorlatnak minősül a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő. Vezetői gyakorlatnak minősül a valamely előadó-művészeti szervezetnél vezetői vagy magasabb vezetői munkakörben, vagy e feladatkörben munkavégzésre irányuló egyéb jogviszonyban eltöltött idő.),
* büntetlen előélet, illetve a munka törvénykönyvéről szóló 2012. évi I. törvény (a továbbiakban: Mt.) 44/A. § (1)-(2) bekezdésében meghatározott feltételeknek való megfelelés,
* a magyar nyelv ismerete,
* az egyes vagyonnyilatkozat-tételi kötelezettségekről szóló 2007. évi CLII. törvény alapján vagyonnyilatkozat-tétel.

**A foglalkoztatás jellege**: teljes munkaidő.

A vezető (igazgató) feladatát határozott időtartamú munkaviszonyban látja el, a munka törvénykönyvéről szóló 2012. évi I. törvény (Mt.) vezető állású munkavállalókra vonatkozó rendelkezései alkalmazásával, az Emtv.-ben foglalt eltérésekkel.

**A munkaviszony időtartama:** legkorábban 2025. november 1. napjától 2030. október 30. napjáig terjedő határozott időtartamú jogviszony.

**Munkába lépés napja:** legkorábban 2025. november 1.

**Javadalmazás:** a bérezés és a személyi juttatások a felek közötti megegyezéssel az Mt. vezető állású munkavállalókra vonatkozó rendelkezései alapján kerülnek megállapításra, figyelemmel az Emtv. 39/A. §-ában foglaltakra.

**A pályázatnak tartalmaznia kell:**

* a pályázó által megvalósítani kívánt hosszútávú művészeti koncepciót,
* az intézmény szervezeti, vezetési, művészeti struktúrájára vonatkozó részletes elképzeléseit, különös tekintettel az intézményi menedzsment és a művészi és művészeti szervezeti egység, valamint az intézményüzemeltetés tekintetében. Amennyiben az lehetséges, térjen ki a közreműködő alkotótársak személyének megnevezésére,
* közönségszervezéssel, eredményes marketing tevékenységgel kapcsolatos elgondolásait,
* belföldi és külföldi előadó-művészeti szervezetekkel kialakítandó szakmai együttműködés megszervezésével, kiépítésével kapcsolatos elképzeléseit,
* az intézmény gazdaságos és hatékony működtetésére, vezetésére vonatkozó határozott elképzeléseket.

(A továbbiakban együttesen: pályázati program.)

**A pályázathoz csatolandó iratok:**

* részletes szakmai önéletrajz és a szakmai gyakorlat igazolása,
* a szakirányú végzettséget igazoló okiratok másolata azzal, hogy a pályázó a végzettséget tanúsító okiratok eredeti példányait köteles a munkaszerződés aláírásáig Debrecen Megyei Jogú Város Polgármesteri Hivatala Humán Főosztályán bemutatni,
* állami kitüntetések, díjak felsorolása és azok másolatai,
* 90 napnál nem régebbi büntetlen előéletet és annak tényét igazoló hatósági erkölcsi bizonyítványt, hogy a pályázóval szemben az Mt. 44/A. § (1)-(2) bekezdésében meghatározott kizáró okok nem állnak fenn,
* a pályázó nyilatkozatát arra vonatkozóan, hogy az Mt. 211. § (1)-(2) bekezdésben meghatározott összeférhetetlenségi okok vele szemben nem állnak fenn, vagy amennyiben valamelyike fennáll, sikeres pályázat esetén vállalja az összeférhetetlenség megszüntetését azzal, hogy az Emtv. 41. § (2) bekezdése alapján az Mt. 211. § (2) bekezdés a) pontjában foglaltak alól – indokolt esetben – a munkáltatói jogkör gyakorlója felmentést adhat,
* a pályázó nyilatkozatát arról, hogy hozzájárul a pályázati anyagában foglalt személyes adatainak a pályázati eljárással összefüggésben szükséges kezeléséhez, továbbításához, illetve ahhoz, hogy a teljes pályázati anyagát (beleértve a személyes adatait is) a pályázati eljárásban részt vevők megismerhessék,
* a pályázó nyilatkozatát arra vonatkozóan, hogy a pályázó sikeres pályázat esetén a pályázata nyilvánosságra hozatalához hozzájárul,
* nyilatkozat a vagyonnyilatkozat-tételi kötelezettség vállalásáról.

**A pályázati felhívás közzététele:** A Kulturális és Innovációs Minisztérium (www.kormany.hu), valamint Debrecen Megyei Jogú Város Önkormányzata ([www.debrecen.hu](http://www.debrecen.hu)) és a Csokonai Nemzeti Színház Debrecen ([www.csokonaiszinhaz.hu](http://www.csokonaiszinhaz.hu)) honlapján történik.

**A pályázat benyújtásának határideje**: A Kulturális és Innovációs Minisztérium honlapján való megjelenéstől számított 30 munkanap.

**A pályázat benyújtásának módja:** A pályázatot papír alapon postai úton vagy személyesen, valamint elektronikus formában is be kell nyújtani.

Postai úton: a pályázatot Debrecen Megyei Jogú Város Önkormányzata Közgyűlésének címezve (4026 Debrecen, Kálvin tér 11., Debrecen Megyei Jogú Város Polgármesteri Hivatala Humán Főosztály) kell benyújtani.

A borítékon kérjük feltüntetni a pályázati adatbázisban szereplő OKT-281154/2025. azonosító számot, valamint „Pályázat a Csokonai Nemzeti Színház Debrecen vezetői (igazgatói) munkakörének ellátására” szöveget.

Személyesen: Debrecen Megyei Jogú Város Polgármesteri Hivatala, Új Városháza, Humán Főosztály titkárságán (4026 Debrecen, Kálvin tér 11. szám, 104. iroda) lehet benyújtani.

A pályázatot papír alapon (összefűzve, spirálozva, kötve) 2 példányban kell benyújtani (1 példány valamennyi tartalmi elemet tartalmazza, 1 példány pedig kizárólag egyéb személyes adatok nélkül a pályázó nevét, a szakmai önéletrajzát és a vezetési programját tartalmazza). Szükséges továbbá 1 példányt elektronikusan a human.fo@ph.debrecen.hu e-mail címre „pdf” dokumentum formájában megküldeni, ami kizárólag egyéb személyes adatok nélkül a pályázó nevét, a szakmai önéletrajzát és a vezetési programját tartalmazza.

A pályázati felhívással kapcsolatban tájékoztatás a Debrecen Megyei Jogú Város Polgármesteri Hivatala Humán Főosztályán, az 52/517-608-as telefonszámon kérhető. Az intézménnyel kapcsolatos további felvilágosítást, illetve szakmai kérdésekben információt a Kulturális Osztály nyújt az 52/517-704-os telefonszámon.

A Kulturális Osztály lehetőséget biztosít a pályázattal kapcsolatos személyes konzultációra. Az intézményt bemutató dokumentumok (alapító okirat, szervezeti és működési szabályzat, a fenntartóval kötött megállapodás, közös működtetésre irányuló megállapodás, Debrecen Megyei Jogú Város Kulturális Stratégiája 2018-2030, a 2025. évi intézményi költségvetés, a Debreceni Intézményműködtető Központtal kötött munkamegosztási megállapodás) szintén a Kulturális Osztályon igényelhetők, illetve átvehetők (4026 Debrecen, Kálvin tér 11., telefon: 52/517- 704).

**A pályázat elbírálásának határideje:** A pályázatokat a véleményező szakmai bizottság ülését követő Közgyűlés ülésén kerül sor.

A pályázatokat a Korm. rendelet 4. § (1) bekezdése szerint létrehozott szakmai bizottság értékeli. A pályázat elbírálásáról, a munkakör betöltéséről a szakmai bizottság véleményét is mérlegelve, Kulturális és Oktatási Bizottság véleményének kikérésével Debrecen Megyei Jogú Város Önkormányzatának Közgyűlése dönt.

A Csokonai Nemzeti Színház Debrecen az egyes önkormányzati fenntartású színházak közös működtetéséről szóló 1095/2025. (IV. 7.) Korm. határozat alapján 2029. december 31. napjáig Magyarország Kormánya és Debrecen Megyei Jogú Város Önkormányzata közös működtetése alatt áll, melynek időtartama alatt a Közgyűlés a munkáltatói jogkörét a közös működtetési megállapodásban szabályozott módon a kultúráért felelős miniszter előzetes egyetértésével gyakorolja.